अपनी प्लेट में सब्जी डालता साहिल, चाची का गम्भीर पड़ता चेहरा देख लेता। वे लोग जब भी आते सिर्फ डायनिंग टेबल पर ही उसकी मुलाक़ात होती। वह नमस्ते कर उनकी बातों का जबाब दे अपने कमरे में चला जाता। दोनों बच्चे भी तुली के पीछे घूमते रहते। उस से दूर ही रहते। इन लोगों के बीच वह घर का सदस्य बन कैसे रह पायेगा? पापा बताते कि वे लोग तो ऐसे ही चाचा, मामा, बुआ के यहाँ रहकर पढ़ते थे। किसी का बच्चा किसी भी रिश्तेदार के घर रहकर पढता। पर साहिल ने तो ऐसा एक भी उदाहरण नहीं देखा उसके सारे दोस्त उसकी तरह ही अपने मम्मी पापा के पास ही रहते थे। पर पापा को कौन समझाये, मम्मी ने कोशिश भी की लेकिन पापा नहीं माने, सौरभ चाचा से भी बात कर ली। साहिल, सौरभ चाचा के चेहरे पर नजरे गढ़ाए देख रहा था पर सौरभ चाचा ने जैसे पापा से आँखें चुराते हुए उसे पास बुलाकर उसके गले में हाथ डाल दिया, "हाँ भैया , आप पूछ भी क्यों रहे हैं, साहिल अपना बच्चा है बिलकुल रिंकू, पिंटू की तरह रहेगा।" पापा उन्हें आगे बताते रहे, "यह तो ज्यादातर घर से बाहर ही रहेगा, स्कूल है, कोचिंग क्लासेज हैं। तुमलोगों को कोई परेशानी नहीं होगी।"